২০১৫-এর সেপ্টেম্বরে জাতিসংঘের ৭০তম সাধারণ অধিবেশনে ২০৩০ সাল নাগাদ বাস্তবায়নের অঙ্গীকার নিয়ে টেকসই উন্নয়ন লক্ষ্যমাত্রা তথা এসডিজি -এর ১৭টি অভীষ্ট লক্ষ্য, অন্তর্গত ১৬৯টি লক্ষ্যমাত্রা এবং ২৩২ টি সূচক (পরবর্তীতে সামান্য সংশোধিত হয়) ঘোষিত হয়। বাংলাদেশের মাননীয় প্রধানমন্ত্রী শেখ হাসিনা সহস্রাব্দ উন্নয়ন ঘোষণার ন্যায়, এ উন্নয়ন বিষয়সূচি অনুমোদনকালে বাংলাদেশের প্রতিনিধিত্ব করেছেন। বৈশ্বিক পর্যায়ে টেকসই উন্নয়ন অভীষ্ট লক্ষ্য প্রণয়নের ক্ষেত্রে বাংলাদেশ শুরু থেকেই অগ্রণী ভূমিকা পালন করেছে। বাংলাদেশ এমডিজি অর্জনের মতো, এসডিজি বাস্তবায়নের ক্ষেত্রেও সফল ও অগ্রগামী একটি প্রধান দেশ হবে; এ লক্ষ্যেই সরকার এগিয়ে যাচ্ছে – এসডিজি কে পঞ্চবার্ষিকী পরিকল্পনায় সংযুক্তিকরণ, এসডিজি অর্জনের লক্ষ্য মন্ত্রণালয় ভিত্তিক কর্ম-দায়িত্ব বণ্টন তথা এসডিজি ম্যাপিং, জাতীয় সমন্বয়ক নিয়োগ এবং এসডিজি ট্র্যাকিং সৃষ্টি এরই অন্যতম প্রতিফলন। এর মধ্য দিয়েই বাংলাদেশ উচ্চ মধ্যম আয়ের, দারিদ্র্য ও ক্ষুধামুক্ত বঙ্গবন্ধুর স্বপ্নের সোনার বাংলাদেশে পরিণত হবে, এটি নিঃসন্দেহে প্রত্যাশা করা যায়।